Komisijos reglamentas (EB) Nr. 1560/2000
2000 m. liepos 17 d.
iš dalies pakeičiantis Reglamentą (EB) Nr. 2771/1999, nustatantį išsamias Tarybos reglamento (EEB) Nr. 1255/1999 taikymo taisykles dėl intervencijos sviesto ir grietinėlės rinkoje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo [1] su paskutiniais pakeitimais, padarytais Reglamentu (EB) Nr. 1040/2000 [2], ypač į jo 10 straipsnį,
kadangi:
(1) 1999 m. gruodžio 16 d. Komisijos reglamente (EB) Nr. 2771/1999, nustatančiame išsamias Tarybos reglamento (EEB) Nr. 1255/1999 taikymo taisykles dėl intervencijos sviesto ir grietinėlės rinkoje [3], yra pateiktos sviesto pristatymo, padėjimo saugoti, saugojimo ir išvežimo iš saugyklų nuostatos. Kad ūkio subjektams būtų aiškiau, reikėtų iš naujo parengti dabartines nuostatas, būtent - reikalavimus dėl pagal privataus saugojimo sutartis saugomo sviesto saugojimo kainos ir kontrolės.
(2) Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2771/1999 iš dalies keičiamas taip:
1. 17 straipsnio 2 dalies antra ir trečia pastraipos keičiamos taip:
"Mokėtinos saugojimo išlaidos nustatomos remiantis standartinėmis įvežimo, išvežimo ir saugojimo sąnaudomis, nustatytomis pagal Tarybos reglamento (EEB) Nr. 1883/78 [4] 6 straipsnio nuostatas."
2. 33 straipsnio 3 dalis pakeičiama ir išdėstoma taip:
"3. Sutartinio saugojimo laikotarpio pabaigoje kompetentinga agentūra, imdama mėginius, patikrina svorį ir tapatybę. Tačiau kuomet pasibaigus maksimaliam sutartiniam saugojimo laikui sviestas vis dar yra saugyklose, tas patikrinimas gali būti atliekamas išvežus sviestą iš saugyklų.
Siekiant atlikti patikrinimą pagal pirmą pastraipą, sutarties vykdytojas informuoja kompetentingą agentūrą ir nurodo saugomas partijas likus ne mažiau kaip penkioms darbo dienoms iki:
i) sutartyje numatyto maksimalaus 210 dienų saugojimo laikotarpio pabaigos arba
ii) prieš pradedant vežti produktus iš saugyklų, kai jie išvežami per 210 dienų arba pasibaigus šiam laikotarpiui.
Valstybė narė gali patvirtinti trumpesnį nei penkių darbo dienų laikotarpį."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2000 m. liepos 17 d.